Komission asetus (EY) N:o 961/1999, annettu 6 päivänä toukokuuta 1999, hedelmä- ja vihannesalan tuottajaorganisaatioiden antamien sääntöjen soveltamisalan laajentamista koskevista yksityiskohtaisista soveltamissäännöistä



Virallinen lehti nro L 119 , 07/05/1999 s. 0023 - 0024



KOMISSION ASETUS (EY) N:o 961/1999, annettu 6 päivänä toukokuuta 1999, hedelmä- ja vihannesalan tuottajaorganisaatioiden antamien sääntöjen soveltamisalan laajentamista koskevista yksityiskohtaisista soveltamissäännöistä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on muutettuna asetuksella (EY) N:o 857/1999(2), ja erityisesti sen 48 artiklan, sekä katsoo, että (1) asetuksen (EY) N:o 2200/96 18 artiklassa vahvistetaan edellytykset, joilla hedelmä- ja vihannesalan tuottajaorganisaation tai tuottajaorganisaatioiden liiton laatimat säännöt voidaan saattaa pakollisiksi kaikille tietyn talousalueen tuottajille; kyseisen artiklan soveltamisesta olisi annettava yksityiskohtaiset säännöt, (2) mainitun 18 artiklan 7 kohdassa säädetään velvollisuudesta antaa komissiolle tiedoksi komission hyväksyntää varten luettelo talousalueista; komissiolle olisi annettava mahdollisuus tarkastella luetteloa kyseisen artiklan 2 kohdan säännösten perusteella, (3) mainitun 18 artiklan 1 kohdassa vahvistetaan tietyt edellytykset sääntöjen soveltamisalan laajentamiselle; saman artiklan 3 kohdassa määritetään edellytykset, joilla tuottajaorganisaatiota tai tuottajaorganisaatioiden liittoa voidaan pitää edustavana; komissiolle olisi annettava mahdollisuus tarkastella näiden edellytysten noudattamista, (4) kun sääntöjen soveltamisalan laajentaminen koskee markkinoilta poistamisesta annettuja sääntöjä, on tarpeen sallia tuottajaorganisaatioihin kuulumattomien tuottajien suorittamat poistot, (5) 18 artiklan 6 kohdassa määritellään edellytykset, joilla organisaatioon kuulumattomilta tuottajilta voidaan periä maksuja; komissiolle olisi annettava mahdollisuus tarkastella näiden edellytysten noudattamista, (6) korjuusopimuksen perusteella tapahtuvaa tuotteiden myyntiä varten olisi tarkennettava säännöt, jotka voidaan saattaa pakollisiksi tuottajalle tai ostajalle, (7) komission asetus (ETY) N:o 2137/84(3) olisi kumottava, ja (8) tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla Annettaessa komissiolle tiedoksi asetuksen (EY) N:o 2200/96 18 artiklan 7 kohdan mukaisesti luettelo kyseisen artiklan 2 kohdassa tarkoitetuista talousalueista on samanaikaisesti toimitettava kaikki tiedot, joiden avulla voidaan arvioida mainitun artiklan 2 kohdassa säädettyjen edellytysten noudattamista. 2 artikla 1. Kun jäsenvaltio antaa komissiolle asetuksen (EY) N:o 2200/96 18 artiklan 5 kohdan mukaisesti tiedoksi säännöt, jotka se on saattanut pakollisiksi tietyn tuotteen ja talousalueen osalta, sen on ilmoitettava samanaikaisesti seuraavat tiedot: a) tuottajaorganisaatio tai tuottajaorganisaatioiden liitto, joka on pyytänyt sääntöjen soveltamisalan laajentamista; b) kyseiseen organisaatioon tai liittoon kuuluvien tuottajien määrä sekä kyseisen talousalueen tuottajien kokonaismäärä; näiden tietojen on oltava ajalta, jona pyyntö jätettiin; c) talousalueen tuotannon kokonaismäärä sekä tuottajaorganisaation tai tuottajaorganisaatioiden liiton kaupan pitämän tuotannon määrä viimeisimmältä markkinointivuodelta, jolta nämä tiedot ovat saatavilla; d) päivämäärä, josta alkaen laajennettavia sääntöjä on sovellettu kyseisten tuottajaorganisaatioiden tai tuottajaorganisaatioiden liittojen osalta; e) päivämäärä, jona soveltamisalan laajentaminen tulee voimaan, sekä tämän laajentamisen kesto. 2. Asetuksen (EY) N:o 2200/96 18 artiklan 3 kohdassa tarkoitettua edustavuutta määriteltäessä jäsenvaltiot määrittelevät edellytykset, joiden täyttyessä ei oteta huomioon seuraavia: - tuottajat, joiden tuotanto suuntautuu pääasiassa tilalla tai tuotantoalueella tapahtuvaan suoramyyntiin kuluttajille, - ensimmäisessä luetelmakohdassa tarkoitettu suoramyynti, - asetuksen (EY) N:o 2200/96 18 artiklan 4 kohdan b alakohdassa tarkoitetut jalostettaviksi toimitetut tuotteet, ellei kyseisiä sääntöjä sovelleta kokonaisuudessaan tai osittain näihin tuotteisiin. 3 artikla Jos asetuksen (EY) N:o 2200/96 18 artiklan mukainen sääntöjen soveltamisalan laajennus koskee markkinoilta poistamisesta annettuja sääntöjä, asianomaisen jäsenvaltion on samaan aikaan nimettävä tuottajaorganisaatio tai tuottajaorganisaatiot, jotka vastaavat markkinoilta poistamisesta tuottajaorganisaatioon tai tuottajaorganisaatioiden liittoon kuulumattoman tuottajan puolesta. 4 artikla Jos jäsenvaltio päättää asetuksen (EY) N:o 2200/96 18 artiklan 6 kohdan mukaisesti, että organisaatioon kuulumattomat tuottajat joutuvat suorittamaan maksuja, sen on toimitettava komissiolle tiedot, joita tarvitaan 6 kohdassa säädettyjen edellytysten noudattamisen arvioimiseksi. Näihin tietoihin on erityisesti liitettävä laskuperusta, yksikkömäärä, edunsaaja tai edunsaajat sekä kyseisen kohdan a ja b alakohdassa mainittujen kulujen luonne. 5 artikla Jos sääntöjen soveltamisalan laajennus kestää yhtä markkinointivuotta kauemmin, jäsenvaltioiden on varmistettava kunkin markkinointivuoden osalta, että asetuksen (EY) N:o 2200/96 18 artiklan 3 kohdassa säädetyt edustavuutta koskevat edellytykset täyttyvät koko edellä mainitun laajennuksen ajan. Niiden on peruttava kyseinen soveltamisalan laajennus heti, kun ne havaitsevat, että edellytykset eivät enää täyty; peruutus tulee voimaan seuraavan markkinointivuoden alusta. Jäsenvaltioiden on ilmoitettava komissiolle välittömästi kyseisestä peruutuksesta, joka julkaistaan Euroopan yhteisöjen virallisen lehden C-sarjassa. 6 artikla 1. Kun tuottaja, joka ei kuulu tuottajaorganisaatioon, myy tuotteita korjuusopimuksen perusteella, ostajaa pidetään asetuksen (EY) N:o 2200/96 liitteessä III olevan 1 kohdan e ja f alakohdassa sekä 3 ja 5 kohdassa tarkoitettuja sääntöjä noudatettaessa kyseisten tuotteiden tuottajana. 2. Asianomainen jäsenvaltio voi päättää, että muut kuin 1 kohdassa mainitut asetuksen (EY) N:o 2200/96 liitteessä III tarkoitetut säännöt voidaan tehdä pakollisiksi ostajalle, kun tämä vastaa kyseessä olevasta tuotannosta. 7 artikla Kumotaan asetus (ETY) N:o 2137/84. 8 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 6 päivänä toukokuuta 1999. Komission puolesta Franz FISCHLER Komission jäsen (1) EYVL L 297, 21.11.1996, s. 1. (2) EYVL L 108, 27.4.1999, s. 7. (3) EYVL L 196, 26.7.1984, s. 23.